IZVEDBENA UREDBA KOMISIJE (EU) 2021/1471

z dne 18. avgusta 2021

o spremembi in popravku izvedbenih uredb (EU) 2020/2235 in (EU) 2020/2236 glede sklicevanj na nacionalne ukrepe za omejitev vpliva nekaterih bolezni vodnih živali in na sezname tretjih držav, njihovih ozemelj ali območij, s katerih je dovoljen vstop živali in blaga v Unijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (1) ter zlasti členov 168(4), 213(2), 224(4), 238(3) in 239(3) Uredbe,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter Sklepa Sveta 92/438/EGS (Uredba o uradnem nadzoru) (2) ter zlasti člena 90 in člena 126(3) Uredbe,

ob upoštevanju naslednjega:

(1) Izvedbeni uredbi Komisije (EU) 2020/2235 (3) in (EU) 2020/2236 (4) določata vzorce veterinarskih spričeval, veterinarskih/uradnih spričeval in uradnih spričeval, ki morajo biti priloženi pošiljkam živali in blaga pri premikih znotraj Unije in pri vstopu v Unijo. V objavljenih različicah izvedbenih uredb (EU) 2020/2235 in (EU) 2020/2236 so nekatere očitne napake in nenamerne opustitve. Te napake in opustitve bi bilo treba popraviti in uvesti spremembe z ustrezno spremembo izvedbenih uredb (EU) 2020/2235 in (EU) 2020/2236.

(2) Priloga V k Izvedbeni uredbi (EU) 2020/2235 določa vzorec zasebnega potrdila, ki mora biti priloženo pošiljkam trajnih sestavljenih proizvodov, ki ne vsebujejo drugega predelanega mesa, razen želatine, kolagena ali visokorafiniranih proizvodov, in sicer ob njihovem vstopu v Unijo ali dajanju na trg. To potrdilo od uvoznika zahteva, da navede odstotek vsake sestavine rastlinskega izvora in predelanih proizvodov živalskega izvora, ki jih vsebujejo sestavljeni proizvodi. Te informacije niso potrebne za nadzor sestavljenih proizvodov, ki ne temeljijo več na količini proizvodov živalskega izvora, ki jih vsebujejo. Poleg tega lahko ogrozijo zaupnost receptov. Zato bi bilo treba to zahtevo spremeniti.

(3) V skladu s členom 226(3) Uredbe (EU) 2016/429 mora Komisija odobriti in po potrebi spremeniti nacionalne ukrepe za omejitev vpliva nekaterih bolezni vodnih živali, kadar bi taki nacionalni ukrepi lahko vplivali na premike vodnih živali in proizvodov živalskega izvora iz vodnih živali znotraj Unije. V skladu z navedeno določbo so taki nacionalni ukrepi odobreni z Izvedbenim sklepom Komisije (EU) 2021/260 (5). Zato bi bilo treba sklicevanja v veterinarskih in veterinarskih/uradnih spričevalih na člen 226(3) Uredbe (EU) 2016/429 nadomestiti s sklicevanji na Izvedbeni sklep (EU) 2021/260. Prilogo III k Izvedbeni uredbi (EU) 2020/2235 ter prilogi I in II k Izvedbeni uredbi (EU) 2020/2236 bi bilo treba ustrezno spremeniti.

(4) Izvedbena uredba Komisije (EU) 2021/404 (6) določa sezname tretjih držav, njihovih ozemelj ali območij, s katerih je dovoljen vstop živali, zarodnega materiala in proizvodov živalskega izvora v Unijo v skladu z Uredbo (EU) 2016/429. Zato bi bilo treba sklicevanja na sezname tretjih držav in ozemelj, ki ga je Komisija sprejela v skladu s členom 230(1) Uredbe (EU) 2016/429, v veterinarskih spričevalih in veterinarskih/uradnih spričevalih nadomestiti s sklicevanji na ustrezne sezname tretjih držav, njihovih ozemelj ali območij iz Izvedbene uredbe (EU) 2021/404. Prilogi II in V k Izvedbeni uredbi (EU) 2020/2235 ter Prilogo II k Izvedbeni uredbi (EU) 2020/2236 bi bilo treba ustrezno spremeniti.

(5) Izvedbena uredba Komisije (EU) 2021/405 (7) določa sezname tretjih držav ali njihovih regij, iz katerih je dovoljen vstop nekaterih živali in blaga, namenjenih za prehrano ljudi, v Unijo v skladu z Uredbo (EU) 2017/625. Zato bi bilo treba sklicevanja na sezname tretjih držav in njihovih regij, ki ga je Komisija sprejela v skladu s členom 127(2) Uredbe (EU) 2017/625, v veterinarskih/uradnih spričevalih in uradnih spričevalih nadomestiti s sklicevanji na ustrezne sezname tretjih držav ali njihovih regij iz Izvedbene uredbe (EU) 2021/405. Priloge II, III in V k Izvedbeni uredbi (EU) 2020/2235 bi bilo treba ustrezno spremeniti.

(6) Priloge I, II, III in V k Izvedbeni uredbi (EU) 2020/2235 ter prilogi I in II k Izvedbeni uredbi (EU) 2020/2236 bi bilo zato treba ustrezno spremeniti.

(7) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloge I, II, III in V k Izvedbeni uredbi (EU) 2020/2235 se spremenijo v skladu z delom 1 Priloge k tej uredbi.

Člen 2 Prilogi I in II k Izvedbeni uredbi (EU) 2020/2236 se spremenita v skladu z delom 2 Priloge k tej uredbi.

Člen 3 Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 18. avgusta 2021 Za Komisijo predsednica Ursula VON DER LEYEN

(1) UL L 84, 31.3.2016, str. 1.

(2) UL L 95, 7.4.2017, str. 1.

(3) Izvedbena uredba Komisije (EU) 2020/2235 z dne 16. decembra 2020 o določitvi pravil za uporabo uredb (EU) 2016/429 in (EU) 2017/625 Evropskega parlamenta in Sveta glede vzorcev veterinarskih spričeval, vzorcev uradnih spričeval in vzorcev veterinarskih/uradnih spričeval za vstop pošiljk nekaterih kategorij živali in blaga v Unijo in njihove premike znotraj Unije, uradne potrditve takšnih spričeval ter o razveljavitvi Uredbe (ES) št. 599/2004, izvedbenih uredb (EU) št. 636/2014 in (EU) 2019/628, Direktive 98/68/ES ter odločb 2000/572/ES, 2003/779/ES in 2007/240/ES (UL L 442, 30.12.2020, str. 1).

(4) Izvedbena uredba Komisije (EU) 2020/2236 z dne 16. decembra 2020 o določitvi pravil za uporabo uredb (EU) 2016/429 in (EU) 2017/625 Evropskega parlamenta in Sveta glede vzorcev veterinarskih spričeval za vstop pošiljk vodnih živali in nekaterih proizvodov živalskega izvora iz vodnih živali v Unijo ter njihove premike znotraj Unije, in uradnega potrjevanja navedenih spričeval ter o razveljavitvi Uredbe (ES) št. 1251/2008 (UL L 442, 30.12.2020, str. 410).

(5) Izvedbeni sklep Komisije (EU) 2021/260 z dne 11. februarja 2021 o odobritvi nacionalnih ukrepov za omejitev učinka nekaterih bolezni vodnih živali v skladu s členom 226(3) Uredbe (EU) 2016/429 Evropskega parlamenta in Sveta ter razveljavitvi Sklepa Komisije 2010/221/EU (UL L 59, 19.2.2021, str. 1).

(6) Izvedbena uredba Komisije (EU) 2021/404 z dne 24. marca 2021 o določitvi seznamov tretjih držav, njihovih ozemelj ali območij, s katerih je dovoljen vstop živali, zarodnega materiala in proizvodov živalskega izvora v Unijo v skladu z Uredbo (EU) 2016/429 Evropskega parlamenta in Sveta (UL L 114, 31.3.2021, str. 1).

(7) Izvedbena uredba Komisije (EU) 2021/405 z dne 24. marca 2021 o določitvi seznamov tretjih držav ali njihovih regij, iz katerih je dovoljen vstop nekaterih živali in blaga, namenjenih za prehrano ljudi, v Unijo v skladu z Uredbo (EU) 2017/625 Evropskega parlamenta in Sveta (UL L 114, 31.3.2021, str. 118).